† Ego Guichardus Dei gratia Lugdunensis archiepiscopus apostolicę sedis legatus universis fidelibus imperpetuum. Notum fieri volumus presentibus et futuris quod Philippus abbas Sancti Benigni Divionensis et monachorum ęcclesię suę conventus concesserunt ęcclesię Cisterciensi domum quę dicitur Ducissę et vineam et pratum cum tota adiacenti possessione sicut dux Hugo et ducissa Matildis tenuerant de ęcclesia Sancti Benigni et tam idem dux et ducissa quam filius eorum dux Oddo Cistercii ecclesie salvo iure ęcclesię Sancti Benigni donaverant sine cuius assensu nulla alia ęcclesia illam possessionem poterat optinere. Itaque per manum nostram et venerabilium fratrum et coepiscoporum nostrorum Gauterii Lingonensis et Petri Cabilonensis, abbas Philippus et ecclesia Sancti Benigni totam illam possessionem ęcclesię Cisterciensi concesserunt liberam et quietam ab omni prestatione decimarum vel alterius consuetudinis aut pensionis sub annuo censu tamen XLa solidorum Divionensis monetę solvendo in mense martio sine occasione aliqua ea die qua voluerint fratres Cistercienses. Quod si infra mensem illum census solutus non fuerit licebit ęcclesie Sancti Benigni et pignus tollere sicut de aliis censualibus terris fieri solet et censum suum si voluerit cum legitima emendatione exigere. Eo quoque tenore et sub ea conditione concessa est fratribus Cistercii ipsa possessio ut neque ecclesiam neque cimiterium neque molendinum vel fullonium vel etiam furnum vel batandos ad corticem pulverizandum ibi construant neque piscationem aquę habeant sed ipsam aquam si voluerint per domum vel circa eam divertant sine aliqua tamen elevatione alicuius cluse vel quolibet aquę retinaculo. Hoc etiam convenit inter utrasque ęcclesias ut si quas deinceps possessiones in eadem villa Divionensi vel in territorio eius Cisterciensis ęcclesia quocumque modo adquisierit ad ius ęcclesię Sancti Benigni pertinentes nichil perdat ęcclesia Sancti Benigni de iure quod in eis prius habebat sed sicut reddebant prius qui eas tenuerant et censum et decimas et alias consuetudines ęcclesia Cistercii exsolvat. Ut autem hęc omnia inviolabiliter imperpetuum observentur sigilli nostri impressione et sigillis predictorum episcoporum sed et probabilium personarum subscriptione presentem cartam signari fecimus et muniri. S Gauterii episcopi Lingonensis, S Petri episcopi Cabilonensis, S Philippi abbatis Sancti Benigni, S Alexandri abbatis Cistercii, S Willermi abbatis de Firmitate, S Hervei abbatis Ugniacensis, S Garnerii, S Gerardi Lingonensis archidiaconorum, S Walterii decani Cabilonensis, S Bartholomei archidiaconi Cabilonensis, S Beraldi archipresbiteri de Sendrens, S Hugonis Remensis clerici nostri. Actum Divione anno ab Incarnatione Domini Mo Co LXXIo.